PSYKIATRISK PASIENT: I 12-tiden onsdag tropper en 55 år gammel mann opp i resepsjonen på OUS Mortensrud for å fortelle at han har drept to mennesker. Bygningen huser blant annet Søndre Oslo distriktspsykiatriske senter, hvor mannen hadde fått poliklinisk behandling i rundt to måneder. Foto: Mattis Sandblad , VG

Mann (55) møtte i resepsjonen på psykiatrisk senter: «Jeg har drept to mennesker»

I løpet av 43 minutter skal 55-åringen ha drept to mennesker på to forskjellige steder i Oslo. Deretter reiste han til det psykiatriske senteret hvor han var pasient.

Oppdatert 10. desember 2015

Artikkelen er over fire år gammel

Etter drapene på åpen gate på Manglerud og Grønland i morgentimene onsdag, startet politiet en intens jakt på den antatte gjerningsmannen.

Tidlig ble det antydet at det kunne være en sammenheng mellom de to knivdrapene. Oslo-politiet kontrollerte biler på vei ut av hovedstaden og varslet andre politidistrikter.







Hadde time hos behandler på DPS

Samtidig som politiet var i ferd med å slippe et bilde av den mistenkte dobbeltdrapsmannen til pressen, spaserte en 55 år gammel mann inn på Søndre Oslo distriktspsykiatriske (DPS) på Mortensrud.

– Han kom inn i resepsjonen og sa at han hadde drept to mennesker. Da varslet vi politiet, som kom og møtte ham i resepsjonen, sier avdelingsleder Petter Bugge i Søndre Oslo DPS.

Pågripelsen, som skal ha gått rolig for seg, skjedde klokken 12.05. De ansatte så aldri noe våpen, og 55-åringen skal heller ikke ha vært blodig på klærne.

Han hadde en planlagt time hos behandler da han tok kontakt i resepsjonen.

Vet du noe om denne saken? Kontakt VGs journalister.

– Han kom fordi han har et forhold til DPS. Han har vært pasient hos oss et par måneder, sier Bugge.

Avdelingslederen sier at 55-åringen ikke snakket noe mer om drapene, før politiet kom til stedet.

– Politiet kom veldig fort, det var snakk om ganske få minutter. Han var helt rolig, ikke truende hverken for oss eller så vidt jeg forstår overfor politiet, sier Bugge.

Han ønsker ikke å uttale seg om 55-åringens sykdomsbilde eller eventuelle diagnoser.

Innlagt flere ganger

VG er kjent med at 55-åringen har lang historikk innenfor psykiatrien, og han har vært innlagt flere ganger. Første gang skal ha vært i 2001.

Steinar Stenvaag forsvarer den siktede 55-åringen, og forteller at siktede ikke har tatt stilling til om han erkjenner straffskyld. Han sier til NTB at han forventer at mannen blir varetektsfengslet med tvangsplassering på sykehus når han fremstilles for varetektsfengsling torsdag.

– Men min klient er et så psykiatrisk tilfelle at han i utgangspunktet ikke er i stand til å ta stilling til noe som helst, sier han til VG.

Senest i går var 55-åringen innom Stenvaags kontor.

Artikkelen fortsetter under bildet.

PÅ ÅPEN GATE: Kvinnen ble funnet drept ved dette garasjeanlegget på Manglerud. Onsdag kveld hadde folk lagt ned blomster og tent lys ved åstedet. Foto: Bjørnar Tommelstad , VG

– I går var han hos meg for å få hjelp til å få hjelp med noen papirer. Dette er en mann som for tiden er uten livsopphold og penger, og han trenger all den hjelpen han kan få, sier Stenvaag.

Mot slutten av 2000-tallet skal 55-åringens tilstand ha fremstått som mer og mer alvorlig, blant annet fordi han sluttet å ta medisinene han fikk utskrevet.

I samtaler med behandlere har han fortalt om befalende stemmer i hodet og uttrykt følelse av å bli forfulgt. Han skal også ha fortalt om selvmordsforsøk.

I 2008 mente en behandler at 55-åringen oppfylte de generelle kriteriene for schizofreni. De gangene han har vært innlagt er han blitt raskt utskrevet igjen.

Dette fordi tilstanden hans er blitt vurdert som situasjonsbetinget og raskt bedret.

– Alt som går på hans psykiske tilstand vil bli undersøkt som en sak som dette. Det er helt naturlig, men det er for tidlig å si noe om dette nå, sier politiinspektør Grete Lien Metlid i Oslo politidistrikt.

Kjempet for oppholdstillatelse

55-åringen kommer opprinnelig fra et land i Nord-Afrika, men har mer eller mindre bodd fast i Norge siden 1980-tallet. Han har jobbet som bilmekaniker i flere bedrifter i Oslo.

I flere år har han kjempet for permanent oppholdstillatelse i Norge. Han har flere ganger fått midlertidig opphold, for så å få utvisningsvedtak mot seg.

Senest i oktober 2014 ble han utvist fra landet, og fikk utreisefrist 19. desember samme år. I Folkeregisteret står mannen registrert som utvandret.

Artikkelen fortsetter under bildet.

GRØNLAND: En mann er død etter å ha blitt knivstukket på Grønland i Oslo. Han ble erklært død på sykehus, opplyser Oslo-politiet. Foto: JAN PETTER LYNAU, VG Foto: Jan Petter Lynau , VG

– Vi er kjent med at det foreligger et utvisningsvedtak, men jeg er foreløpig ikke kjent med detaljene. Vi må undersøke hvorfor han fortsatt er her, sier Metlid.

Bakgrunn: Pågrepet 55-åring ble utvist fra Norge flere ganger

55-åringen ble på 1990-tallet godt kjent for politiet, blant annet etter domfellelser for narkotikaforbrytelser. Han skal blant annet ha kjøpt, solgt og brukt heroin.

Reiste seks kilometer

Politiet har bekreftet at det er en relasjon mellom 55-åringen og ofrene, men det skal så langt ikke ha blitt funnet en kobling mellom de to drepte.

Foreløpig er politiet forsiktige i uttalelsene om de to drepte da de ikke er formelt identifisert.

På Manglerud ble en kvinne i 40-årene funnet drept ved et garasjeanlegg bare noen hundre meter fra leiligheten hennes.

TIDSLINJE: I løpet av 43 minutter drepte 55-åringen to personer. Foto: Grafikk: Anders Bergan ,

Kvinnen jobbet som butikksjef i en klesbutikk i Oslo, og var trolig på vei til jobb da hun ble angrepet og drept med en kniv. Politiet ble varslet klokken 07.38.

43 minutter senere, klokken 08.21, fikk politiet meldingen om at en mann var knivstukket og drept på Grønland, drøye seks kilometer fra det første åstedet. Han skal være fra samme opprinnelsesland som siktede, men er norsk statsborger.

– Det var flere vitner i disse to områdene, flere var også tett på, sier Metlid.

Hun ønsker ikke å kommentere om politiet har kontroll på drapsvåpenet. Ruter ble i går bedt om å varsle bussjåførene sine om å være på utkikk etter en kniv.

– Politiet ba oss om å se etter en kniv som kunne være om bord på en buss. Flere busser er gjennomgått, men vi fant ikke noe. Vi har ikke fått noen opplysninger om i hvilken sammenheng det har vært ønske å finne kniven, sier pressevakt Øystein Dahl Johansen i Ruter.

Publisert: 09.12.15 kl. 23:06 Oppdatert: 10.12.15 kl. 00:17

Les også

Mer om Krim